Anne Karin Elstad bisatt: - En av de største fortellerne Norden har sett
Forfatter Anne Karin Elstad døde 74 år gammel i sitt eget hjem 4. april 2012.I dag ble hun bisatt i Fagerborg kirke. I kirken var Elstads familie, samt flere fra bokbransjen. Blant andre var tidligere forlagssjef William Nygaard og Aschehoug-redaktør Mia Bull-Gundersen tilstede, samt forfatter Unni Lindell og Edvard Hoem. - Alle elsket Anne Karin, både kolleger og leserne. Hun var et elskelig menneske - søt, snill og dyktig, men ikke dumsnill. For Anne Karin var også bestemt og sto for det hun trodde på, sier Unni Lindell til VG. Tidligere forlagssjef i Aschehoug, William Nygaard, har jobbet med Elstad i mange år. Også han er full av lovord om hennes forfatterskap. - Hun kom ut under sosialrealismen, da alt skulle være politisk korrekt. Men de som leste, hadde et annet syn. Elstad avdekket et sugende behov hos leserne. Hun står som en av de sterkeste fortellerne Norden har sett og ga to generasjoner lesningen tilbake - unge som gamle, i by og land, sier Nygaard til VG. Han får full støtte fra forlagsredaktør Trygve Åslund. - Hun lignet på de sterke kvinnene hun skrev om; staut og raus. Elstad skapte skikkelser et helt folk har kjent seg igjen i.Elstad er kvinnen bak noen av landets mest kjente bøker, som debutromanen «Folket på Innhaug» fra 1976, som er den første av fire romaner i serien om Innhaug-folket. BAKGRUNN:Anne Karin Elstad er død Bare i Norge har Anne Karin Elstad solgt nær 2 millioner bøker, og på Bokklubben Nye Bøkers bestselgerliste gjennom tidene ligger bøker av Elstad på andre, tredje, fjerde og femteplass. Hun har også fått Den norske leserprisen for romanen «Hjem», som da hadde solgt over 100.000 eksemplarer. PROTOKOLL:Send din siste hilsen til Anne Karin Elstad her Anne Karin Elstad har inspirert mange store norske skibenter med sitt forfatterskap. Blant annet var hun til stor inspirasjon for NRK-profil Hans Olav Brenner og krimforfatter Anne B. Ragde. Forfatteren fra Valsøyfjord på Nordmøre var også venninne med kollega Herbjørg Wassmo. Av noen av landets fremste bokeksperter blir Elstad beskrevet som en mester på hverdagsliv og en forfatter med et stort hjerte. I tillegg til eventyrlig salg i Norge har bøkene hennes blitt solgt til Russland, Sverige, Danmark, Tyskland, Latvia, Polen, Ungarn, Nederland og England. Elstad var utdannet lærer, og jobbet i yrket i mange år før hun ble forfatter på heltid.
Familien og bokbransjen tok et siste farvel med forfatter Anne Karin Elstad i Fagerborg kirke i Oslo. Der ble hun blant annet hyllet av krimdronning Unni Lindell og tidligere forlagssjef William Nygaard.